Ingólfur Arnarson , fyrsti landnámsmaðurinn á Íslandi , er sagður hafa komið úr Hrífudal í Dalsfirði , fyrir norðan Björgvin . Meira en ellefu hundruð árum síðar , lifir minningin um Ingólf í hjörtum núverandi kynslóðar , eins og undirritaður komst að raun um þegar hann hann tók þátt í hátíðahöldum í Hrífudal 2011 á fimmtíu ára afmæli styttunnar sem Íslendingar færðu Dalsfirðingum að gjöf . Í Hrífudal undir Vindheimahóli , þar sem sagt er að Ingólfur hafi fylgst með skipaumferð , blakti íslenski fáninn við hún og gestum var sýnd víkin , þar sem sagt er að Ingólfur og bróðir hans , Hjörleifur , hafi drepið syni Atla jarls áður en þeir urðu landflótta . Gamall maður bauð gestkomandi Íslendingi að skrifa nafn sitt í litla kompu sem hann dró upp úr vasa sínum , en í ljós kom að í hana hafði hann safnað eiginhandaráritunum Íslendinga sem komið höfðu í byggðarlagið á löngu árabili . Hér var Íslendingnum fagnað eins og endurheimtum syni og kallaði það fram í hugann eftirfarandi brot úr Hávamálum : Ungur var ek forðum þá varð ek villr vega . En fleira en Ingólfur tengir Ísland menningarlega við Vestur-Noreg . Sunnan Dalsfjarðar liggur Gulen , en samkvæmt Ara fróða sniðu Íslendingar lög sín eftir fyrirmynd frá Gulaþingi . Íslensk lög mótuðust síðan á sjálfstæðan hátt allt til þess að þau voru skrásett í Grágás á seinni hluta þrettándu aldar , en Grágás , einn mesti menningardýrgripur þjóðarinnar , varpar ómetanlegu ljósi á baksvið Íslendingasagna . Norrænir menn tóku auk þess með sér þekkingu á siglingum frá Noregi , en Jón Jóhannesson sagnfræðingur telur engan vafa leika á að siglingar Íslendinga hafi verið mesta afrek norrænna manna á miðöldum , að bókmenntunum frátöldum . Ísland var kristnað frá Noregi og féll undir erkibiskupsdæmið í Niðarósi frá 1152 fram að siðaskiptum . Á tímabilinu bárust kristnir menningarstraumar til landsins einkum frá Noregi , enda Ísland og Noregur enn sama málsvæðið . Þegar kom fram á þrettándu öld tengdust norskar bókmenntaiðkanir einkum Björgvin og hirðinni þar . Það var t.a.m. liður í áformum stórkonungsins Hákonar gamla Hákonarssonar ( 1217 - 1263 ) um að gera Noreg að heimsborgaralegu menningarríki að láta snúa evrópskum samtímabókmenntum , ekki síst af engilnormönnskum toga , á norrænu . Margar riddarasögur og rómönsur voru þýddar við hirð Hákons í Björgvin og urðu þær fyrirmynd að sögum sem ritaðar voru á Íslandi . Einn norsku biskupanna í Skálholti , Jón Halldórsson ( 1322 - 1339 ) , svartmunkur frá Björgvin af íslenskum ættum . lærði í París og Bologna og tók saman kver með kristilegum ævintýrum ( exempla ) sem hann síðan sagði Íslendingum þeim til fræðslu og skemmtunar . Það var á tímum Hákonar gamla að Ísland féll undir norsku krúnuna með Gamla sáttmála ( 1262 - 64 ) . Áttu yfirráð konungs að miklu leyti rætur að rekja til innbyrðis ófriðar íslenskra höfðingja á tímabilinu sem kallað hefur verið Sturlungaöld . Einn þeirra höfðingja og hirðmaður konungs , var hinn mikli lærimeistari norrænna bókmennta , Snorri Sturluson , en hann blandast inn í átök Hákonar og vinar síns Skúla jarls , sem hann dvaldi hjá í Björgvin veturinn 1237 - 1238 , með þeim afleiðingum að konungur lýsti hann landráðamann og lét ráða af dögum í Reykholti 1241 . Óneitanlega er það því kaldhæðnislegt að það skuli hafa komið í hlut Snorra að reisa Noregskonungum stærri minnisvarða í Heimskringlu en jafnvel Hákonarhöllin í Björgvin , ein frægasta bygging Norðmanna . Þegar kom fram á fjórtándu öld , dró úr hinum engilnormönnsku áhrifum , en að sama skapi jukust tengslin við Hansaborgirnar í norðurhluta Þýskalands . Með tímanum var öllum viðskiptum við Ísland meira eða minna stýrt frá Björgvin , sem varð eins konar höfuðstaður Íslands á sextándu öld . Hansakaupmenn fluttu ekki einungis með sér vörur og viðskipti , heldur einnig prentlistina , sannkallaða guðsgjöf til söguþjóðarinnar . Það var á þýsku öldinni að biskupinn í Skálholti sendi son sinn , Odd Gottskálksson , til að dvelja með ættingjum í Björgvin . Oddur hélt áfram til Þýskalands til náms og snéri síðar Nýja testamentinu á móðurmálið . Var það fyrsta bókin sem var prentuð á íslensku og hafði hún mótandi áhrif á tunguna . Á Bryggjunni í Björgvin , í stóðrenni frá Hákonarhöll , er nú kjörræðisskrifstofa Íslands , þar sem gestkomandi getur enn fundið keiminn af reipi , tjöru , harðfisk og gömlum viði . Það liðu meira en 700 ár frá dauða Snorra þar til Ísland sendi fyrsta sendiherra sinn til Osló árið 1947 . Sagan segir að eitt af hans fyrstu verkum hafi verið að bjóða fyrirmennum í borginni til veislu á Grand hotel , en þar hafi hann látið svo um mælt í ræðu að í raun hefði ekkert gerst í samskiptum Íslands og Noregs frá tímum Snorra þar til hann sjálfur var tilnefndur sendiherra . Þótt lýsingin kunni að einhverju leyti að eiga við um tíðindasnauð samskipti við norska konungsvaldið í samanburði við þrettándu öldina , gefur hún tæplega rétta mynd af af þeim nánu tengslum sem ætíð hafa verið á milli Íslands annars vegar og Björgvinjar og Vestur-Noregs hins vegar . Á Íslandsdögunum 3. - 6. apríl sl. mátti sjá þess glöggt vitni að vinskapur þjóðanna og samhugur stendur enn djúpum rótum . Gunnar Pálsson er sendiherra Íslands í Noregi